Niemand nog vas ná brand NW-gebou verwoesMunisipale gbou brand op 11 September 2015 in Ventersdorp, Noordwes Foto: @thabiso41 op Twitter. Kol. Sabata Mokgwabone, woordvoerder van die polisie, het gesê die departement van verkeer se gebou is Vrydag deur ŉ brand verwoes tydens betogings rakende die samesmelting van die Ventersdorp- en Tlokwe- (Potchefstroom-) munisipaliteite. Inwoners van die twee dorpe wat gekant is teen dié samesmelting, het gesê daar is nie met hulle “gepraat” alvorens die besluit geneem is nie. Tlokwe-inwoners meen die samesmelting sal lei tot ŉ onderbreking in dienslewering. Die inwoners het Vrydag in albei dorpe oor die samesmelting betoog. Ten spyte daarvan dat die gebou gedurende die betogings aan die brand gesteek is, het Mokgwabone volgehou die brand hou nie met die betoging verband nie. Forensiese ondersoekspanne sal die gebou fynkam vir leidrade oor wat die brand veroorsaak het, het hy gesê. Die brand het glo aan die agterkant van die gebou ontstaan en stapels dokumente is verwoes. Die gebou is afgesper en veiligheidswagte is om die toneel geplaas om te verseker dat die toneel nie deur omstanders besoedel word nie.